Virallinen lehti nro C 135 , 14/05/1999 s. 0119



KIRJALLINEN KYSYMYS E-2804/98 esittäjä(t): Nikitas Kaklamanis (UPE) komissiolle (17. syyskuuta 1998) Aihe: Tuhoisat tulipalot Kreikassa Vuoden 1998 heinä- ja elokuussa tuhoisat tulipalot verottivat Kreikan metsävaroja hävittäen satoja hehtaareja metsää koko maan alueella ja riistäen Attikan alueelta sillä vielä jäljellä olevat viimeisetkin "vihreät keuhkot". Useimmat tulipalot olivat tuhopolttoja, ja selviä syytöksiä esitettiin ainakin yhden Turkin salaisen palvelun (MIT:n) agentin toiminnasta; tämä agentti poistui kiireisesti Kreikasta, suuntanaan Hollanti, sen jälkeen, kun kreikkalaiset tiedotusvälineet olivat paikantaneet hänet. Koko Kreikkaa koskeva valtava katastrofi on saanut palaneiden alueiden asukkaat vajoamaan epätoivoon, sillä he ovat kärsineet myös suuria omaisuusvahinkoja (talot, autot jne.) valtion toimissa tulipalojen sammutuksen yhteydessä esiintyneiden puutteiden vuoksi. Haluaisin saada tietää Euroopan komissiolta: 1. Mitä mahdollisuuksia on saada siltä rahoitusta palaneiden alueiden uudelleenmetsitykseen ja ympäristön kärsimien vahinkojen korjaamiseen näillä alueilla? 2. Onko edellä mainittujen tavoitteiden saavuttamiseen mahdollista saada rahoitusta rakennerahastoista? 3. Voitaisiinko ympäristönsuojeluun liittyviä, koheesiorahaston piiriin kuuluvia yhteisön aloitteita käyttää edellä mainittuihin tarkoituksiin? 4. Voitaisiinko yhteisön URBAN-aloitteen kautta myötävaikuttaa ympäristön kärsimien vahinkojen korjaamiseen palaneilla alueilla? 5. Onko komissiolla tietoja kolmansien maiden agenttien toiminnasta unionin alueella ja mihin toimiin se aikoo ryhtyä näiden paikantamiseksi (Europolin ja Shengenin tietojärjestelmän eli SIS:n kautta) ja sen tarkistamiseksi, ovatko he sekaantuneet tuhopolttoihin Kreikassa? Komission jäsenen Franz Fischlerinkomission puolesta antama vastaus (23. lokakuuta 1998) Kuten parlamentin jäsenen kirjalliseen kysymykseen E-2437/98 vastikään annetussa vastauksessa(1) ilmoitetaan, komissio on seurannut tiiviisti Kreikassa tänä kesänä tapahtuneita vakavia tulipaloja koskevia tietoja. Komissio kiinnittää erityistä huomiota Euroopan metsien suojeluun; puolet näiden metsien pinta-alasta on luokiteltu metsäpalojen osalta riskialueiksi. Yhteisön sitoumukset metsäpalojen ehkäisemisen osalta vahvistetaan neuvoston vuonna 1992 hyväksymässä metsäpalojen torjuntaa koskevassa yhteisön toimessa, jota on muutettu 17. helmikuuta 1997 metsäpalojen torjuntaa yhteisössä koskevalla neuvoston asetuksella (EY) 308/97(2). Kreikka on esittänyt osana tätä yhteisön toimea metsien suojelua koskevan kokonaissuunnitelman. Siihen kuuluu joukko toimenpiteitä, jotka koskevat tiedottamista, torjuntalaitteistoja sekä ehkäisevää metsänhoitoa ja metsien valvontaa yhteistyössä erilaisten kumppaneiden, myös maaseudun väestön, kanssa. Suunnitelmassa konkretisoituvat Kreikan pyrkimykset torjua metsäpaloja. Komissio myönsi vuosina 1992-1998 yhteensä 18 miljoonaa ecua tukea 79 kreikkalaiselle hankkeelle, jotka liittyvät tämän kokonaissuunnitelman toteuttamiseen ja koskevat edellä mainittuja toimenpiteitä. Toimenpiteiden tehokkuuden ja kyseisiä maita koskevien erityisongelmien kokonaisarviointi suoritettaneen piakkoin tämän yhteisön toimen ansiosta käyttöönotetun, metsäpaloja koskevan yhteisön tietojärjestelmän tulosten perusteella. Metsätoimenpiteitä tuetaan vuosien 1994-1999 alueellisissa toimenpideohjelmissa myös Euroopan maatalouden ohjaus- ja tukirahaston ohjausosastosta 176,4 miljoonalla eculla. Toimenpiteet voivat koskea palaneiden alueiden uudelleen metsittämistä ja maaperän suojaamista eroosiolta. Jos Kreikan viranomaiset haluavat metsittää uudelleen viimeaikaisten metsäpalojen tuhoamia alueita, ne voivat tehdä sen osana näitä toimenpiteitä jakamalla varat uudelleen, jos käytettävissä olevat varat ovat riittävät. Komissio on myöntänyt vuonna 1994 koheesiorahastosta 12 miljoonaa ecua metsän- ja maaperänsuojelutoimiin sekä uudelleen metsitykseen. Lisäksi komissio tutkii parhaillaan 31,5 miljoonan ecun pyyntöä koheesiorahastosta metsäpalojen valvonta- ja torjuntalaitteiston hankkimista varten Kreikassa. Yhteisön Urban-aloitteeseen valitut kohteet ovat taajaanasuttuja kaupunkialueita, joita metsäpalojen ei periaatteessa pitäisi koskea. Jäsenvaltioiden alueella toimivia kolmansien maiden tiedusteluagenttien toimia koskevat kansalliset turvallisuustoimenpiteet kuuluvat jäsenvaltioiden toimivaltaan. Komissiolla ei siis ole tietoa EU:n ulkopuolisten maiden agenttien toiminnasta, eikä se osallistu muiden tahojen mahdollisesti toteuttamaan terrorismin torjuntaan. (1) EYVL C 50, 22.2.1999, s. 146. (2) EYVL L 51, 21.2.1997.